વાયબ્રન્ટ ગુજરાતમાં સૌથી મોટી સમસ્યા ટ્રાફિક નિયમનની જોવા મળી રહી છે, કારણ કે હાલની સ્થિતિએ રાજ્યની સડકો પર 2.30 કરોડ વાહનો ફરી રહ્યાં છે. એનો અર્થ એ થયો કે પ્રત્યેક અઢી વ્યક્તિએ એક વ્યક્તિ પાસે વાહન છે. રાજ્યમાં વર્ષે 15 થી 17 લાખ વાહનો વધી રહ્યાં છે. પબ્લિક ટ્રાન્સપોર્ટેશનના અભાવે અમદાવાદ, સુરત, વડોદરા અને રાજકોટમાં બેફામપણે વાહનોની ખરીદી કરવામાં આવી રહી છે. ચાર પુખ્ત વ્યક્તિના પરિવારમાં પ્રત્યેક પાસે અલાયદું વાહન જોવા મળે છે. રાજ્યના વાહનવ્યવહાર વિભાગના છેલ્લા સર્વે પ્રમાણે નવેમ્બર 2017 સુધીમાં વિવિધ આરટીઓ કચેરીમાં 228.40 લાખ વાહનો નોંધાયેલા છે. ગુજરાતમાં નોંધાયેલા વાહનોની સંખ્યા 2015-16માં 203.61 લાખ હતી તે વધીને 2016-17માં 220.37 લાખ થઇ છે. એક વર્ષના ગાળામાં દ્વિચક્રી વાહનો જેવાં કે મોપેડ, બાઇક, સ્કૂટરની સંખ્યા 149.16 લાખથી વધીને 161.44 લાખ થઇ છે. રાજ્યમાં ઓટોરીક્ષાની સંખ્યા 7.18 લાખથી વધીને 7.58 લાખ થઇ છે. જેને લકઝુરીસ માનવામાં આવે છે તે મોટરકારની સંખ્યા ઉત્તરોત્તર વધતી જાય છે. એક વર્ષ પહેલાં મોટરકારની સંખ્યા 24.44 લાખ હતી તે વધીને 27.13 લાખ થઇ છે. વાહનોના તમામ પ્રકારો જોતાં કોઇપણ વાહનની સંખ્યા ઘટી નથી. તમામ વાહનો વધતા ગયા છે અને શહેરોના માર્ગો વધુ ગીચ બની રહ્યાં છે. ગુજરાત સરકાર દિલ્હી અને મુંબઇની જેમ મેટ્રોટ્રેનની યોજના બનાવે તો પ્રાઇવેટ વાહનોની સંખ્યામાં નિયંત્રણ આવી શકે છે. જાણીને નવાઇ લાગે તેવી બાબત એ છે કે માર્ચ 1990ના અંતે ગુજરાતમાં વાહનોની કુલ સંખ્યા 18.44 લાખ હતી. માર્ચ 1999માં આ સંખ્યા વધીને 51.90 લાખ થઇ હતી. વાહનોની સંખ્યા વધવાની શરૂઆત 2010 પછી થઇ છે. આ વર્ષ આવતા સુધીમાં તો ગુજરાતના માર્ગો પર 1.18 કરોડ વાહનો ફરી રહ્યાં હતા. 2015માં આ આંકડો 1.87 કરોડને ક્રોસ કરી ગયો હતો.